1930 में एक फिल्म बनी थी ‘ऑल क्वाइट ऑन द वेस्टर्न फ्रंट’। इसमें बताया गया था कि युद्ध की विभीषिका युवा सैनिकों के मन पर कैसा असर डालती है। इतने कम संवादों वाली और फिर भी इतना गहरा असर छोड़ने वाली इक्कादुक्का फिल्में ही दुनिया में बनी होंगी। यह फिल्म देखने वालों को यह समझाने की ज़रूरत नहीं पड़ेगी कि जब युद्ध सैनिकों के मन को भी हिलाए बिना नहीं छोड़ता है तो शहीदों के बच्चों या परिजन के मन पर वह कैसा असर छोड़ता होगा। युद्ध की त्रासद गहराई को आपकी अक़्ल के आंगन में छपाक से उड़ेंल देने वाले साहित्य और उन पर बनी फिल्मों की देश-दुनिया में कोई कमी नहीं है। लेकिन हमारे समय की असली त्रासदी यह है कि किसी गुरमेहर पर पिल पड़ने की ताक में बैठे हमारे ट्वीट-कर्मियों और फ़ौरी-बयानबाज़ों को यह सब पढ़ने-देखने की फु़र्सत नहीं है।